ญี่ปุ่นเผยยอดส่งออกเดือนม.ค หดตัว 12.9%
ญี่ปุ่นเผยยอดส่งออกเดือนม.ค หดตัว 12.9%
18 ก.พ. 2559

กระทรวงการคลังของญี่ปุ่น เปิดเผยว่า ญี่ปุ่นมียอดขาดดุลการค้า 6.4594 แสนล้านเยน หรือ 5.7 พันล้านดอลลาร์ในเดือนม.ค. ซึ่งสวนทางกับเดือนธ.ค.2558 ที่มียอดเกินดุลการค้า 1.4030 แสนล้านเยน
สาเหตุที่ทำให้ญี่ปุ่นขาดดุลการค้าในเดือนม.ค.นั้น มาจากยอดส่งออกหดตัวลง โดยเฉพาะอย่างยิ่งการส่งออกไปยังประเทศจีนและประเทศอื่นๆในเอเชีย อันเป็นผลมาจากภาวะเศรษฐกิจที่ชะลอตัวลง
ทั้งนี้ ยอดส่งออกเดือนม.ค.ของญี่ปุ่น หดตัวลง 12.9% เมื่อเทียบเป็นรายปี สู่ระดับ 5.35 ล้านล้านเยน โดยหดตัวลงติดต่อกันเป็นเดือนที่ 4 ขณะที่ยอดการนำเข้าร่วงลง 18% สู่ระดับ 6.00 ล้านล้านเยน ทำสถิติปรับตัวลงติดต่อกันเป็นเดือนที่ 13
สำหรับยอดส่งออกจากญี่ปุ่นไปยังประเทศจีน ซึ่งเป็นตลาดหลักสำหรับสินค้าญี่ปุ่นนั้น หดตัวลง 17.5% สู่ระดับ 8.6003 แสนล้านเยน โดยหดตัวติดต่อกันเป็นเดือนที่ 6 ขณะที่ยอดการนำเข้าจากจีน ปรับตัวลง 6% สู่ระดับ 1.67 ล้านล้านเยน ซึ่งปรับตัวลงติดต่อกันเป็นเดือนที่ 4
ปัจจัยที่ทำให้ยอดส่งออกจากญี่ปุ่นไปยังประเทศจีนหดตัวลงอย่างรุนแรงนั้น มาจากผลกระทบของช่วงเทศกาลวันหยุดตรุษจีนซึ่งเริ่มขึ้นในช่วงต้นเดือนก.พ. และเนื่องจากการส่งออกของญี่ปุ่นเริ่มชะลอตัวลงในช่วง 2 สัปดาห์ก่อนที่จะมีวันหยุดหลายวันในญี่ปุ่น
ส่วนยอดส่งออกจากญี่ปุ่นไปยังสหรัฐ ปรับตัวลง 5.3% สู่ระดับ 1.13 ล้านล้านเยน ขณะที่ยอดนำเข้าจากสหรัฐ ลดลง 9.7% สู่ระดับ 5.8482 แสนล้านเยน
นอกจากนี้ ยอดส่งออกไปยังสหภาพยุโรป ปรับตัวลง 3.6% สู่ระดับ 6.3246 แสนล้านเยน ขณะที่ยอดนำเข้าจากสหภาพยุโรป ดีดตัวขึ้น 6% สู่ระดับ 7.1981 แสนล้านเยน 